
ARVAMUS
Naiste õiguste ja soolise võrdõiguslikkuse komisjon palub eelarvekontrollikomisjonil kui vastutaval komisjonil lisada oma resolutsiooni ettepanekusse järgmise:
<RepeatBlock-Dec>
A.	arvestades, et sooline võrdõiguslikkus on üks liidu alusväärtusi ja liit on pühendunud võrdõiguslikkuse edendamisele kõigis oma tegevustes, nagu on sätestatud Euroopa Liidu toimimise lepingu (edaspidi „ELi toimimise leping“) artiklis 8, kehtestades seeläbi soolise võrdõiguslikkuse süvalaiendamise põhimõtte;
B.	arvestades, et 2024. aasta soolise võrdõiguslikkuse indeks näitab, et liikmesriigid on teinud piiratud edusamme, kuivõrd indeks on paranenud ainult 0,8 võrra; arvestades, et muudes valdkondades, nagu naiste tervis, on edusammud seiskunud; 
C. 	arvestades, et inflatsioon on avaldanud EIGE eelarvele üha suuremat survet ja vähendanud EIGE tegevussuutlikkust, mistõttu on asutusel liiga vähe töötajaid ja ta on pideva finantssurve all; 
1.	tuletab meelde, et EIGE asutati selleks, et aidata kaasa soolise võrdõiguslikkuse edendamisele liidus ja seda tugevdada sõltumatute, kvaliteetsete teadusuuringute ja võrreldavate andmete abil, et aidata ELi institutsioonidel ja liikmesriikidel süvalaiendada soolist võrdõiguslikkust kõigis poliitikavaldkondades ja võidelda soolise diskrimineerimise vastu;
2.	kordab Euroopa Parlamendi nõudmist suurendada EIGE rahastamist ja töötajate arvu kooskõlas kasvavate tehnilise abi taotluste ja suuremate tegevuskuludega;
3.	võtab teadmiseks, et EIGE täidab jätkuvalt 95 % oma tööprogrammi eelarvest ja saavutas muudetud programmdokumendis 2024–2026 seatud eesmärgid, hoolimata töötajate nappusest ja suurtest ülekandmistest, ning et Euroopa Kontrollikoda kinnitas, et EIGE raamatupidamise aastaaruanne kajastab õiglaselt tema finantsseisundit.
</RepeatBlock-Dec>

